‘B.A પાસ’ની વાર્તા મુકેશ (શાદાબ કમલ) નામના એક એવા યુવાનની છે જે પોતાનાં મા-બાપના મોત પછી દિલ્હી તેની આન્ટીને ત્યાં રહેવા આવ્યો છે. આન્ટીને પોતાનો આ ભત્રીજો બિલકુલ નથી ગમતો અને એટલે જ તે મુકેશને નોકરથી પણ બદતર રીતે રાખે છે. મુકેશ પર બે નાની બહેનની જવાબદારી છે અને એટલે તે આન્ટીનું બધું ખરાબ વર્તન ભૂલીને પણ દિલ્હીમાં પડ્યો રહ્યો છે અને પોતાનું ભણવાનું પૂરું કરી રહ્યો છે. મુકેશને દિલ્હીમાં એક જ ભાઈબંધ છે, કબર ખોદવાનું કામ કરતો જૉની. જૉની (દિબ્યેન્દુ ભટ્ટાચાર્ય) અને મુકેશ રાતે નવરા પડે એટલે કબ્રસ્તાનમાં બેસીને ચેસ રમીને પોતાનો સમય પસાર કરે છે. મુકેશની બોરિંગ થતી જતી લાઇફમાં અચાનક જ પાડોશમાં રહેતી અને આન્ટીની ફ્રેન્ડ એવી સારિકાઆન્ટી (શિલ્પા શુક્લા) ઉમેરાય છે અને મુકેશની લાઇફ બદલાય છે. એક કિટી પાર્ટીમાં મળી ગયેલી સારિકાઆન્ટી મુકેશ માટે રીતસર કામોત્તેજનાત્મક ભૂમિકા ભજવે છે. તેને મુકેશ માટે લાગણી છે, પણ એ લાગણી કરતાં તેના મનમાં મુકેશના ભોગવટાની ભાવના વધુ છે. સારિકા મુકેશને મેલ-પ્રોસ્ટિટ્યુટની જેમ ટ્રીટ પણ કરે છે. ઘરમાં ધુતકારની લાગણી અને પાડોશમાં શારીરિક ઉત્તેજનાની ભાવના. મુકેશ માટે B.A પાસ કરવાની સાથોસાથ જીવનમાં આવી રહેલા આ નવા બદલાવ પાસ કરવાની ચુનૌતી પણ આવી જાય છે.